MT Il-Ġurnal Uffiċjali tal-Unjoni Ewropea C 230/66

Opinjoni tal-Kumitat Ekonomiku u Soċjali Ewropew dwar “il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Programm dwar l-Idoneità u l-Prestazzjoni tar-Regolamentazzjoni (REFIT): Is-Sitwazzjoni Attwali u l-Perspettivi”

(COM(2014) 368 final)

(2015/C 230/10)

Relatur: is-Sur MEYNENT

Nhar l-1 ta’ Ottubru 2014, il-Kummissjoni ddeċidiet, b’konformità mal-Artikolu 304 tat-Trattat dwar il-Funzjonament tal-Unjoni Ewropea, li tikkonsulta lill-Kumitat Ekonomiku u Soċjali Ewropew dwar

“il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Programm dwar l-Idoneità u l-Prestazzjoni tar-Regolamentazzjoni (REFIT): Is-sitwazzjoni attwali u l-perspettivi”

COM(2014) 368 final.

Is-Sezzjoni Speċjalizzata għas-Suq Uniku, il-Produzzjoni u l-Konsum, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar id-19 ta’ Novembru 2014.

Matul il-503 sessjoni plenarja tiegħu li saret fl-10 u l-11 ta’ Diċembru (seduta tal-10 ta’ Diċembru 2014), il-Kumitat Ekonomiku u Soċjali Ewropew adotta din l-Opinjoni b’136 voti favur, 2 voti kontra u 4 astensjonijiet.

1. Konklużjonijiet u rakkomandazzjonijiet

1.1. Il-KESE jieħu nota tal-qagħda tal-implimentazzjoni tal-programm REFIT stabbilit mill-Kummissjoni. Huwa jilqa’ bi pjaċir il-fatt li l-Kummissjoni għandha l-għan li ttejjeb il-proċess u l-istrumenti. Huwa jfakkar fl-opinjonijiet preċedenti tiegħu, dwar is-suġġett (1).

1.2. Il-KESE huwa favur it-tnaqqis tal-piżijiet fuq l-intrapriżi żgħar, medji u l-mikrointrapriżi (it-test SME) u ċ-ċittadini meta jinsab il-mezz biex bih jitwettaq b’mod aktar sempliċi l-objettiv u l-għan aħħari li għalihom ġew stabbiliti r-regolamenti. Madankollu, il-KESE jfakkar dwar il-ħtieġa li, sabiex tiġi żgurata governanza pubblika tajba, għandhom ikunu disponibbli data u informazzjoni rilevanti u essenzjali sabiex jiġu stabbiliti l-kontrolli u l-valutazzjonijiert tal-politiki.

1.3. Il-KESE jfakkar li l-prinċipju ta’ “Aħseb l-Ewwel fiż-Żgħir” ma jeskludix u ma jistax ifittex li jeżenta l-mikrointrapriżi u l-SMEs mill-implimentazzjoni tal-leġislazzjoni. Dan pjuttost ifisser li, fit-tfassil tal-leġislazzjoni, għandha tittieħed kunsiderazzjoni tal-fatt li din ser tkun tapplika wkoll għal strutturi żgħar, mingħajr ħsara biex jintlaħaq l-objettiv stabbilit mil-leġislazzjoni.

1.3.1. Il-KESE jenfasizza li l-applikazzjoni ta’ dan il-prinċipju ma jistax imur kontra l-interess ġenerali, li fil-fatt għandu jħares liċ-ċittadini, il-ħaddiema u l-konsumaturi mir-riskji li jaffaċċjaw.

1.4. Il-KESE jinsab imħasseb sew mis-sejbiet dwar in-nuqqasijiet tal-valutazzjonijiet tal-impatt ambjentali u s-segwitu tal-konsultazzjonijiet. Huwa jitlob lill-Kummissjoni biex tkun aktar trasparenti u biex tiġġustifika r-raġunijiet għalfejn miżura jew proposta partikolari titressaq jew le għal valutazzjoni tal-impatt u/jew analiżi ex-post.

1.5. Il-KESE jitlob lill-Kummissjoni biex tiżgura li ssir analiżi integrata u bilanċjata tal-aspett ekonomiku, soċjali u ambjentali. Fil-fatt il-KESE jemmen li l-għanijiet intiżi tal-Kummissjoni ser jinkisbu biss jekk jitqiesu dawn l-aspetti kollha kif ukoll il-punti ta’ preokkupazzjoni tal-partijiet interessati kollha.

1.6. Il-KESE jemmen li r-regolamentazzjoni intelliġenti ma tfissirx li jitwarrbu r-regolamenti dwar il-protezzjoni taċ-ċittadini, tal-konsumaturi u tal-ħaddiema, ir-regoli dwar l-ugwaljanza bejn is-sessi u r-regoli ambjentali u ma jistax ikollha l-effett li tostakola t-titjib.

1.7. Il-KESE jemmen li l-leġislazzjoni intelliġenti għandha tirrispetta d-dimensjoni soċjali tas-suq intern kif previst mit-Trattat, speċjalment fil-livell ta’ traspożizzjoni tal-ftehimiet innegozjati fil-qafas tad-djalogu soċjali Ewropew.

1.8. Il-KESE jħeġġeġ lill-Kummissjoni biex tqis aħjar il-fehmiet espressi waqt il-konsultazzjonijiet u biex tiġġustifika l-mod kif qisithom jew le. B’mod aktar ġenerali, il-KESE jipproponi li l-Kummissjoni tqiegħed dawn il-konsultazzjonijiet fuq bażi istituzzjonali u rappreżentattiva aktar strutturata billi tieħu vantaġġ mir-riżorsi tal-korpi konultattivi rappreżentattivi jew l-ekwivalenti tagħhom li diġà jeżistu fil-livelli Ewropew, nazzjonali u reġjonali.

1.9. Il-KESE beħsiebu jwieġeb b’mod pożittiv għas-sejħa ġenerali għall-kooperazzjoni mal-imsieħba soċjali u mas-soċjetà ċivili li tnediet mill-Kummissjoni. Il-Kumitat jinsab lest li jassumi rwol aktar attiv fil-programm, mingħajr l-ebda ħsara għal forom oħra ta’ djalogu soċjali Ewropew.

1.10. Il-KESE japprova l-proposta mill-Kummissjoni biex jitwettqu analiżijiet ex-post sakemm ikun għadda ċerta żmien. Inkella, il-programm REFIT se jkun sors ta’ instabilità u inċertezza legali permanenti għaċ-ċittadini u n-negozji.

1.11. Il-KESE jemmen li l-Kummissjoni kisbet fi ħdanha l-għarfien speċjalizzat meħtieġ biex ittejjeb il-proċess. Il-KESE ser jappoġġja l-proposta tal-Kummissjoni biex jinħoloq Grupp ta’ Livell Għoli li jkun inkarigat li jsegwi x-xogħol li jsir fil-futur sakemm dan jirrappreżenta valur miżjud reali.

2. Kontenut essenzjali tad-dokument tal-Kummissjoni – Programm dwar l-Idoneità u l-Prestazzjoni tar-Regolamentazzjoni (REFIT): Is-Sitwazzjoni Attwali u l-Perspettivi

2.1. B’konformità mal-Komunikazzjonijiet preċedenti tagħha dwar ir-REFIT (2), u b’rabta mal-Komunikazzjonijiet tagħha dwar “Regolamentazzjoni Aħjar” (3) u “Regolamentazzjoni Intelliġenti”, il-Kummissjoni Ewropea tfakkar li r-regolamentazzjoni tal-UE għandha rwol essenzjali fir-rigward tal-promozzjoni tat-tkabbir u l-impjieg.

2.2. Il-Kummissjoni tenfasizza li dan żied sew l-aspettattivi kemm mill-kumpaniji (li jkun hemm regoli ugwali u li titħeġġeġ il-kompetittività) kif ukoll miċ-ċittadini (il-ħarsien tal-interessi tagħhom, b’mod speċjali fil-qasam tas-saħħa u tas-sigurtà, il-kwalità tal-ambjent u d-dritt għar-rispett tal-ħajja privata).

2.3. L-isfida hi li din il-leġislazzjoni tinżamm sempliċi. Jeħtieġ li ma mmorrux lil hinn minn dak li huwa strettament meħtieġ biex jinkisbu l-għanijiet strateġiċi u nevitaw saffi dupplikati ta’ regolamentazzjoni.

3. Kummenti ġenerali

3.1. Il-KESE japprova l-għanijiet ġenerali tal-programm REFIT imfassal mill-Kummissjoni, u jiġbed l-attenzjoni għall-opinjonijiet tiegħu (4) li jkopru l-programm dwar Regolamentazzjoni Aħjar u Regolamentazzjoni Intelliġenti, inkluż ir-rispons għall-ħtiġijiet tal-intrapriżi żgħar u medji.

3.2. Il-KESE huwa favur it-tnaqqis tal-burokrazija u l-piżijiet fuq l-intrapriżi ż-żgħar, ta’ daqs medju u l-mikrointrapirżi u fuq iċ-ċittadini. Tabilħaqq, il-KESE għandu jiffoka fuq il-kwalità iktar milli l-kwantità u jagħti prijorità lit-tnaqqis tal-burokrazija amministrattiva, li tidher li tiġi tradotta bħala spiża fuq l-intrapriżi, kif ukoll bħala xkiel għall-kompetittività tagħhom kif ukoll ostaklu għall-innovazzjoni u l-ħolqien tal-impjieg. Ovvjament, dawn il-miżuri għandhom jittieħdu filwaqt li jitqiesu l-objettiv u l-għan aħħari li għalihom ġew stabbiliti obbligi.

3.3. Jeħtieġ li tiġi evitata d-duplikazzjoni tal-informazzjoni mitluba, iżda għal governanza tajba, għandhom ikunu disponibbli data u informazzjoni rilevanti u essenzjali biex jiġu stabbiliti l-kontrolli u l-valutazzjonijiet tal-politiki.

3.4. Il-KESE jaqbel mal-fehma tal-Kummissjoni li għall-fini ta’ ċertezza u prevedibbiltà legali ma jinħtiġux biss soluzzjonijiet fuq perjodu qasir ta’ żmien. Huwa tal-fehma li kwalunkwe reviżjoni tal-leġislazzjoni għandha tkun maħsuba bir-reqqa u mqiegħda f’perspettiva fit-tul sabiex ikunu żgurati l-prevedibbiltà, iċ-ċertezza legali u t-trasparenza.

3.5. Il-KESE jfakkar li regolamentazzjoni intelliġenti ma teżentax lill-intrapriżi milli jirrispettaw ir-regolamenti dwar il-protezzjoni taċ-ċittadini, il-konsumaturi u l-ħaddiema (“la għandha tneħħi s-saħħa mid-drittijiet tal-ħaddiema u lanqas m’għandha tnaqqas il-livell bażiku tagħhom ta’ ħarsien, speċjalment fir-rigward tas-saħħa u s-sigurtà fuq il-post tax-xogħol” (5)), u dwar l-ugwaljanza bejn is-sessi u l-istandards ambjentali. Din ir-regolamentazzjoni intelliġenti għandha tippermetti żviluppi u titjib.

3.6. F’dan ir-rigward, il-KESE jinsab sodisfatt li l-Kummissjoni reġgħet tenniet li l-programm REFIT ma jitfax dubju fuq objettivi ta’ politika stabbiliti jew jaġixxi b’detriment għas-saħħa u s-sigurtà taċ-ċittadini, il-konsumaturi, il-ħaddiema jew l-ambjent. Madankollu, il-KESE jenfasizza li din mhijiex biss kwistjoni li nevitaw li tiġi preġudikata s-saħħa taċ-ċittadini, iżda li jkun żgurat li tittieħed azzjoni f’isem l-interess ġenerali u li tingħata protezzjoni adegwata liċ-ċittadini kontra r-riskji li jistgħu jġarrbu, kemm jekk huma marbuta ma’ saħħithom jew le. Il-Kunsill Ewropew tas-26 u s-27 ta’ Ġunju 2014 u l-Parlament Ewropew fil-laqgħa tiegħu tal-4 ta’ Frar 2014, esprimew tħassib simili (6).

3.7. Il-KESE jemmen li l-leġislazzjoni intelliġenti għandha tirrispetta d-dimensjoni soċjali tas-suq intern kif previst mit-Trattat, speċjalment fil-livell tat-traspożizzjoni ta’ ftehimiet innegozjati bejn l-imsieħba soċjali fil-qafas tad-djalogu soċjali Ewropew.

3.8. Il-KESE huwa tal-fehma li REFIT għandu jkun objettiv komuni fil-livell tal-UE, tal-Istati Membri, tal-imsieħba soċjali u ta’ partijiet interessati oħra, kif tixtieq il-Kummissjoni. Huwa essenzjali li tinħoloq fiduċja u jkun żgurat li ma jkunx hemm fehim ħażin dwar l-għanijiet tal-programm. Fil-fatt, uħud mill-miżuri li ġew imħabbra jew implimentati (7) qanqlu dubji fost uħud mill-partijiet interessati u ċ-ċittadini.

3.9. Fil-fatt il-KESE jemmen li l-għanijiet intiżi tal-Kummissjoni ser jinkisbu biss jekk jitqies dan it-tħassib tal-partijiet interessati kollha.

4. L-implimentazzjoni tal-programm

4.1. Il-KESE jieħu nota tal-iżviluppi fl-implimentazzjoni tal-programm REFIT. Jilqa’ b’sodisfazzjon b’mod partikulari l-fatt li l-Kummissjoni għandha l-għan li ttejjeb l-istrumenti permezz ta’ konsultazzjoni dwar it-twettiq tal-valutazzjonijiet tal-impatt u dwar il-proċess ta’ konsultazzjoni nnifsu. Fil-fatt huwa essenzjali li ma titressaq ebda kritika dwar l-elementi orizzontali tal-programm.

4.2. L-analiżijiet ex-post u l-valutazzjonijiet tal-impatt bejniethom ma jistgħux iwasslu biex ma ssirx implimentazzjoni effettiva tar-regolamenti adottati b’mod demokratiku. Il-KESE japprova l-proposta mill-Kummissjoni biex jitwettqu analiżijiet ex-post sakemm ikun għadda ċerta żmien. L-analiżi ex-post tkun sinifikanti biss jekk ikunu għaddew għadd ta’ snin bejn l-iskadenza tat-traspożizzjoni ta’ regolament f’liġi nazzjonali u l-analiżi ex-post. Inkella, il-programm REFIT se jkun sors ta’ instabilità u inċertezza legali permanenti għaċ-ċittadini u n-negozji.

4.3. Il-KESE jilqa’ b’sodisfazzjon il-fatt li l-Kummissjoni enfasizzat aktar minn darba l-ħtieġa li jiġu involuti l-imsieħba soċjali, is-soċjetà ċivili u l-SME. Huwa jirrimarka, fil-fatt, li s’issa dan kien aktar jirrapreżenta dikjarazzjoni ta’ prinċipju milli prattika strutturata mmirata għad-diskussjoni u l-kunsiderazzjoni tal-proposti mressqa.

4.3.1. Il-KESE jemmen ukoll li l-involviment u l-konsultazzjoni, permezz tal-iżjed mezzi adatti, strutturi rappreżentattivi tas-soċjetà ċivili, it-trejdjunjins u l-SMEs huma essenzjali.

4.4. Dwar il-valutazzjonijiet tal-Impatt

4.4.1. Ir-Rapporti (8) tal-2012 u l-2013 tal-Bord tal-Valutazzjoni tal-Impatt juru n-nuqqasijiet tal-proċess u l-passi li ttieħdu sabiex dan jitjieb. Il-punti ewlenin jinkludu: — il-fatt li għadd kbir ta’ valutazzjonijiet tal-impatt ma jintegrawx sew il-fehmiet varji espressi waqt il-konsultazzjonijiet u ma’ jirrappurtawhomx b’mod imparzjali; — il-ħtieġa li jsiru aktar sforzi b’mod speċjali fir-rigward tal-kunsiderazzjoni ta’ għażliet ġenwinament alternattivi (deskrizzjoni aktar ċara tal-għażliet, il-ġustifikazzjoni u l-proporzjonalità tal-alternattivi) u l-forniment ta’ informazzjoni dettaljata biżżejjed dwar l-impatt mistenni tal-għażliet kollha (u mhux biss dwar dik preferuta); — il-fatt li l-kwalità tal-valutazzjonijiet tal-impatti soċjali (pożittivi jew negattivi) hija suġġett ta’ tħassib, daqs kemm huma l-kamp ta’ applikazzjoni u l-profondità tal-analiżi tal-impatti ambjentali; — il-ħtieġa għal valutazzjonijiet ex-post tal-leġislazzjoni jew tal-programmi eżistenti tal-UE; — l-impenn għal analiżi integrata tal-impatti ekonomiċi, soċjali u ambjentali.

4.4.2. Fir-rapport tiegħu tal-2013, il-Bord tal-Valutazzjonijiet tal-Impatt wera t-tnaqqis importanti tal-għadd ta’ opinjonijiet dwar l-impatti fuq l-SMEs u l-mikrointrapriżi. L-ispjegazzjoni tiegħu dwar dan hi li l-Kummissjoni qed tikkunsidrahom aħjar, b’mod speċjali bl-applikazzjoni tal-obbligu tal-provi bil-kontra għall-mikrointrapriżi Il-Bord tal-Valutazzjoni tal-Impatt jenfasizza li l-għadd ta’ valutazzjonijiet fir-rigward tal-impatt fuq il-kompetittività żdied konsiderevolment meta mqabbel mal-2012 (+ 30 %). Madankollu reġa’ tqajjem tħassib dwar in-nuqqas ta’ trasparenza fir-rigward tal-opinjonijiet imressqa u l-fehmiet kritiċi espressi waqt il-konsultazzjonijet, kif ukoll il-ħtieġa li jiġi spjegat kif ġie meqjus it-tħassib tal-partijiet interessati.

4.4.3. Il-KESE jinsab sodisfatt li l-Kummissjoni u l-Bord għall-Valutazzjoni tal-Impatt huma impenjati li jtejbu l-kwalità tal-proċess. Huwa jirrimarka li l-valutazzjonijiet tal-impatt fuq l-SMEs u l-mikrointrapriżi issa jidhru qed jingħataw aktar kunsiderazzjoni milli fil-passat, li huwa dak li l-KESE kien saħaq dwaru fl-opinjonijiet preċedenti tiegħu dwar l-Att dwar in-Negozji ż-Żgħar, il-prinċipju “Aħseb l-Ewwel fiż-Żgħir” u t-test SME. Il-KESE jenfasizza li dawn l-isforzi għandhom jitkomplew. Huwa jfakkar li l-prinċipju ta’ “Aħseb l-Ewwel fiż-Żgħir” ma jeskludix u ma jistax ifittex li jeżenta l-mikrointrapriżi u l-SMEs mill-implimentazzjoni tal-leġislazzjoni. Dan pjuttost ifisser li, fit-tfassil tal-leġislazzjoni, għandha tittieħed kunsiderazzjoni tal-fatt li din tkun ser tapplika wkoll għal strutturi żgħar, mingħajr ħsara biex jintlaħaq l-objettiv stabbilit mil-leġislazzjoni. Huwa jqis li dawn il-prinċipji ma jistgħux jiġġustifikaw li l-kamp ta’ applikazzjoni ta’ regolament ikun determinat biss mid-daqs tal-intrapriża u lanqas jistgħu jmorru kontra l-interess ġenerali, li fil-fatt għandu jħares liċ-ċittadini, il-ħaddiema u l-konsumaturi mir-riskji li jaffaċċjaw.

4.4.4. Barra minn hekk, il-KESE jinsab imħasseb ħafna dwar uħud mis-sejbiet imsemmija hawn fuq. Huwa jirrimarka li l-Kummissjoni qed tipproponi li tiġi indirizzata sensiela ta’ dimensjonijiet oħra flimkien mal-valutazzjonijiet tal-impatt ekonomiċi, soċjali u ambjentali (9), u dan minkejja l-fatt li l-Bord tal-Valutazzjoni tal-Impatt iqis li l-kwalità tal-valutazzjonijiet tal-impatt soċjali u ambjentali mhijiex sodisfaċenti biżżejjed. Għaldaqstant, il-KESE jixtieq li jkollu garanzija li l-Kummissjoni għandha l-mezzi biex twettaq il-ġabra ta’ dawn l-analiżijiet simultanjament u li dan ma jkunx ta’ detriment għall-kwalità, il-bilanċ, l-objettivi, l-istrumenti mfassla u l-parametri mħabbra.

4.4.5. Fl-aħħar nett, ir-raġuni li għaliha ċerti proġetti u proposti ma jitressqux għall-valutazzjoni tal-impatt, b’mod partikolari fis-settur ECOFIN (two pack, six pack), mhijiex ċara u dan jaffettwa l-perċezzjoni fost uħud mill-partijiet interessati li l-proċess ixaqleb aktar lejn l-aspetti ekonomiċi (u kompetittivi) milli lejn iż-żewġ pilastri l-oħra. Kif diġà enfasizzat il-Kummissjoni, l-għan tas-semplifikazzjoni għandu jkompli jitħaddan u jkun kondiviż minn kulħadd, u għandu jibbaża fuq analiżi soda u kredibbli.

4.4.6. Il-KESE jappella biex il-Kummissjoni: — tkun aktar trasparenti u tiġġustifika r-raġunijiet għalfejn dispożizzjoni jew proposta għal dispożizzjoni titressaq jew ma titressaqx għal valutazzjoni tal-impatt; — tiżgura li jitqies l-interess ġenerali; — tieħu miżuri prattiċi biex tiżgura li t-tliet dimensjonijiet (ekonomika, soċjali u ambjentali) jitqiesu b’mod aktar bilanċjat u biex tiżgura l-kwalità tal-valutazzjonijiet f’dan il-livell; — tqis aħjar il-fehmiet espressi waqt il-konsultazzjonijiet u tiġġustifika l-mod kif qisithom jew le.

4.4.7. Il-KESE jiddispjaċih li l-Komunikazzjoni tal-Kummissjoni Ewropea ma tagħmilx referenza espliċita għar-rwol tas-soċjetà ċivili bħala korp konsultattiv li jressaq opinjonijiet dwar aspetti ewlenin tal-leġislazzjoni tal-UE. Huwa għandu l-intenzjoni jwieġeb b’mod pożittiv għall-appell għall-kooperazzjoni aktar ġenerali li l-Kummissjoni indirizzat lill-imsieħba soċjali u s-soċjetà ċivili u għaldaqstant jinsab lest li jikkollabora b’mod aktar attiv fit-titjib tal-proċess permezz ta’ konsultazzjoni jew bil-kontribut ta’ għarfien speċjalizzat.

4.5. Dwar il-proċess ta’ konsultazzjoni

4.5.1. Minkejja li l-Kummissjoni tenfasizza r-rwol ewlieni tal-konsultazzjonijiet tal-partijiet interessati fil-proċess, ir-riżultat tagħhom mhux dejjem qed jitqies. Barra minn hekk, il-kwalità tal-proċess qed jiddgħajjef mill-impatt kumulattiv tar-rati ta’ rispons għall-konsultazzjonijiet miftuħa mnedija mill-Kummissjoni, mill-kwistjoni dwar ir-rappreżentanza tar-rispondenti u mill-karattru ta’ spiss ftit rappreżentattiv tar-rispons. Il-KESE jistaqsi jekk il-multiplikazzjoni tal-konsultazzjonijiet u l-mezzi, iż-żmien u d-disponibbiltà li dawn jeħtieġu biex dawn jitwieġbu bi tweġiba informata humiex ir-raġuni ta’ dawn is-sejbiet. Barra minn hekk, il-mod kif jiġu mistoqsija d-domandi ta’ spiss jista’ jwassal għat-tweġiba, li jista’ jitfa’ dubju fuq l-oġġettivita u l-imparzjalità tal-proċess.

4.5.2. Il-“konsultazzjoni” hija dik li fuqha jserrħu l-proposti leġislattivi ta’ kwalità abbażi ta’ evidenza soda. Konsultazzjoni bikrija u adegwata mal-intrapriżi, b’mod partikolari l-SMEs, u mar-rappreżentanti tagħhom, tippermetti li jittieħdu deċiżjonijiet li jibbażaw fuq analiżi fattwali, l-esperjenza u l-fehmiet tal-partijiet interessati li għalihom hija indirizzata l-leġislazzjoni u li ser ikunu involuti fl-implimentazzjoni tagħha. Dan japplika wkoll fil-livell tal-organizzazzjonijiet varji li jirrappreżentaw liċ-ċittadini (ħaddiema, benefiċjarji soċjali, konsumaturi, eċċ.).

4.5.3. Il-KESE jitlob biex tingħata prijorità assoluta lill-imsieħba soċjali u l-organizzazzonijiet intermedjarji konċernati. Il-konsultazzjoni diretta u individwali tal-SMEs u l-konsumaturi wriet li hija ineffettiva, aneddotali u mhux rappreżentattiva. Barra minn hekk, l-organizzazzjonijiet konċernati għandu jkollhom possibbiltà reali li jipparteċipaw fit-tħejjija tal-konsultazzjonijiet u l-istħarriġ.

4.5.4. Il-KESE għaldaqstant jistaqsi jekk ikunx aħjar li dawn il-konsultazzjonijiet jiġu strutturati aħjar fuq bażi istituzzjonali u rappreżentattiva billi jittieħed vantaġġ mir-riżorsi tal-korpi konsultattivi rappreżentattivi li diġà jeżistu u, jekk ikun hemm bżonn jew ikun aktar xieraq, jinħolqu oħra.

4.5.5. Il-KESE jipproponi li l-punt tat-tluq għall-konsultazzjonijiet għandu jkun il-korpi rappreżentattivi li jeżistu fil-livell tal-UE u dak nazzjonali. Huwa jfakkar li alternattivament, jeżistu strutturi ta’ konsultazzjoni li jistgħu jiġu użati.

4.5.6. Il-KESE jirrakkomanda li għandu jsir użu tal-għarfien speċjalizzat u l-potenzjal tal-federazzjonijiet Ewropej ta’ min iħaddem, tal-intrapriżi, it-trejdjunjins u l-NGOs, u li daqstant ieħor dawn, aktar minn konsulenti privati, għandu jingħatalhom il-kompitu li jwettqu l-istħarriġ u l-istudji meħtieġa.

4.5.7. Il-KESE jinsab dejjem lest li jassumi r-responsabbiltajiet tiegħu f’dan il-qasam, mingħajr l-ebda ħsara għal modalitajiet ta’ funzjonament oħra tad-djalogu soċjali Ewropew.

5. Kummenti speċifiċi

5.1. Il-KESE jemmen li l-programm REFIT għandu jkun ambizzjuż u, fl-istess ħin, ikun sempliċi, ċar u trasparenti.

5.2. Inħolqot ċerta konfużjoni minħabba l-għadd varjat ta’ ismijiet tal-aġendi u l-programmi (Regolamentazzjoni Aħjar, Regolamentazzjoni Intelliġenti, Aħseb l-Ewwel fiż-Żgħir, eċċ.).

Għandha tiġi ċċarata l-klassifikazzjoni ta’ dawn il-programmi u l-proġetti, kif ukoll ir-relazzjoni bejniethom, sabiex il-pubbliku jifhem lil min huma indirizzati.

5.3. Iż-żieda fl-għadd tal-korpi involuti fil-proċess u tal-kanali għall-konsultazzjoni u t-trattament tal-proposti qed tkun ta’ ħsara għat-trasparenza tal-proċeduri.

5.4. Bl-istess raġunament dwar l-effiċjenza u t-trasparenza, u minħabba l-mekkaniżmi li diġà jeżistu, inklużi dawk fil-livell tal-Parlament Ewropew, il-KESE ser jappoġġja il-proposta tal-Kummissjoni biex jinħoloq Grupp ta’ Livell Għoli biex isegwi xogħol li jsir fil-futur sakemm jintwera li dan jirrappreżenta valur miżjud reali. Fil-fatt jemmen li l-Kummissjoni kisbet l-għarfien speċjalizzat meħtieġ biex ittejjeb il-proċess.

5.5. Il-KESE jirrimarka li l-Kummissjoni hija tal-fehma li l-valutazzjonijiet tal-impatt għandhom jitwettqu fil-fażijiet kollha tal-proċess leġislattiv, inklużi fuq l-emendi introdotti mill-koleġislaturi. F’sistema fejn hemm żewġ koleġislaturi u fejn ir-regola hi li jintlaħaq kompromess, ma jkunx xieraq li wieħed minnhom jkollu l-aħħar kelma dwar il-valutazzjoni tal-impatt (bir-riskju li dan jgħawweġ ir-regoli dwar it-teħid ta’ deċiżjonijiet stabbiliti fit-Trattat).

5.6. Il-KESE jfakkar ukoll li l-objettiv tal-programm REFIT huwa marbut ukoll mal-applikazzjoni tal-liġi fl-UE. Il-linji gwida tal-Kummissjoni fir-rigward tal-valutazzjonijiet tal-impatt jipprevedu wkoll li tiġi eżaminata jekk, f’ċerti każijiet, il-problema inkwistjoni tistax tissolva permezz ta’ applikazzjoni effettiva tal-leġislazzjoni eżistenti.

5.7. Il-KESE jilqa’ l-isforzi li għamlet il-Kummissjoni biex tappoġġja u tikkontrolla t-traspożizzjoni effettiva tad-direttivi fl-Istati Membri. Jenfasizza wkoll is-sejbiet li tressqu fit-30 Rapport Annwali dwar il-kontroll tal-applikazzjoni tal-liġi tal-UE (10). Ir-rapport isemmi kif id-dewmien u l-infrazzjonijiet jolqtu b’mod partikolari l-aktar l-oqsma tal-ambjent, it-trasport u t-tassazzjoni. Il-KESE jinsab imħasseb li għall-2012, il-problemi kienu jikkonċernaw, essenzjalment u f’ordni dixxendenti, il-livelli tat-trasport, is-saħħa, il-konsumaturi, l-ambjent, is-suq intern u s-servizzi.

5.8. Fil-fatt, il-KESE huwa tal-fehma li l-għoti sistematiku ta’ derogi, hu liema hu l-qasam, iwitti t-triq biex l-Istati Membri jiżviluppaw leġislazzjoni kif jixtiequ huma fil-livell nazzjonali, li jista’ jżid il-kumplessità leġislattiva kif ukoll in-nuqqas ta’ sigurtà u l-inċertezza legali fis-suq intern. Il-KESE jfakkar li fl-opinjonijiet preċedenti kien talab biex, fejn ikun xieraq, isir użu aktar sistematiku, sakemm dan ikun adatt, tal-istrument tar-Regolament, li apparti milli jipprovdi ċertezza legali aħjar, isolvi parzjalment din il-problema.

5.9. Il-KESE jiġbed l-attenzjoni għall-opinjonijiet preċedenti tiegħu dwar il-“gold-plating” u r-regolamentazzjoni intelliġenti fejn kien saħaq dwar it-titjib fil-kwalità tat-testi legali adottati. Huwa jemmen li jeħtieġ li jsiru aktar sforzi f’din id-direzzjoni sabiex tkun żgurata l-implimentazzjoni effettiva tal-objettivi ta’ politika stabbiliti mill-Unjoni Ewropea.

5.10. Il-KESE jfakkar ukoll li, f’ċerti każijiet, l-awtoregolazzjoni u/jew il-koregolazzjoni jistgħu jkunu metodi effettivi ta’ prevenzjoni jew utli bħala mezz komplementari għall-azzjoni leġislattiva fil-kuntest ta’ qafas leġislattiv komprensiv ċar, definit tajjeb u msejjes fuq il-prinċipji tat-trasparenza, l-indipendenza, l-effettività u r-responsabbiltà, fost affarijiet oħra.

Brussell, l-10 ta’ Diċembru 2014. Il-President tal-Kumitat Ekonomiku u Soċjali Ewropew Henri MALOSSE

(1) ĠU C 48, 15.2.2011, p. 107, ĠU C 248, 25.8.2011, p. 87 u ĠU C 327, 12.11.2013, p. 33.

(2) Idoneità Regolatorja tal-UE, COM(2012) 746 final u l-Idoneità u l-Prestazzjoni tar-Regolamentazzjoni (“REFIT”): Ir-Riżultati u l-Passi li Jmiss COM(2013) 685 final.

(3) It-tielet reviżjoni strateġika ta’ Regolamentazzjoni Aħjar fl-Unjoni Ewropea COM(2009) 15 final; Komunikazzjoni tal-Kummissjoni dwar Regolamentazzjoni Intelliġenti fl-Unjoni Ewropea COM(2010) 543 final; Komunikazzjoni tal-Kummissjoni dwar Regolamentazzjoni Intelliġenti – Inwieġbu għall-ħtiġijiet tal-intrapriżi żgħar u medji COM(2013) 122 final.

(4) ĠU C 327, 12.11.2013, p. 33, ĠU C 248, 25.8.2011, p. 87 u ĠU C 48, 15.2.2011, p. 107.

(5) ĠU C 327, 12.11.2013, p. 33.

(6) Riżoluzzjoni tal-Parlament Ewropew tal-4 ta’ Frar 2014 dwar l-idoneità, is-sussidjarjetà u l-proporzjonalità tar-regolamentazzjoni tal-UE – id-19-il rapport dwar “it-Tfassil Aħjar tal-Liġijiet” li jkopri s-sena 2011, li apparti li jenfasizza l-ħtieġa li l-leġislazzjoni tkun sempliċi, effettiva u effiċjenti, u faċli tinftiehem, aċċessibbli, u li tagħti benefiċċji bi spiża minima, jenfasizza wkoll li “l-evalwazzjoni tal-impatt ta’ regolamenti ġodda fuq l-SMEs jew fuq kumpaniji kbar la għandha twassal għal diskriminazzjoni bejn il-ħaddiema abbażi tad-daqs tal-kumpaniji li jimpjegawhom u lanqas għal deterjorament fid-drittijiet fundamentali tal-ħaddiema, inkluż id-dritt għal informazzjoni u konsultazzjoni, jew għal deterjorament fil-kundizzjonijiet tax-xogħol tagħhom, il-benessri fuq il-post tax-xogħol jew id-drittijiet għal sigurtà soċjali, u lanqas m’għandha tostakola t-titjib f’dawn id-drittijiet jew fis-salvagwardja tagħhom fuq il-post tax-xogħol, fid-dawl ta’ riskji eżistenti u oħrajn ġodda marbuta max-xogħol”.

Il-Kunsill Ewropew tas-26 u s-27 ta’ Ġunju 2014 stqarr li: “Il-Kummissjoni, l-istituzzjonijiet l-oħra tal-UE u l-Istati Membri mistiedna jkomplu l-implimentazzjoni tal-programm REFIT b’mod ambizzjuż, filwaqt li jieħdu kont tal-protezzjoni tal-konsumaturi u tal-impjegati kif ukoll tħassib dwar is-saħħa u l-ambjent”.

(7) Dan jirrelata b’mod speċjali għar-REACH, l-ambjent, l-acquis dwar is-saħħa u s-sigurtà fuq ix-xogħol, il-protezzjoni tal-ħaddiema nisa tqal u aċċess aħjar għal-liv parentali, is-saħħa u s-sigurtà fuq il-post tax-xogħol għall-parrukkiera, il-mard muskoloskeletali, is-sustanzi karċinoġeni jew mutaġeni, it-takografi, il-ħinijiet tax-xogħol, ix-xogħol part-time, ix-xogħol temporanju, l-informazzjoni u l-konsultazzjoni u l-informazjoni fir-rigward tal-kuntratti tax-xogħol, it-tikkettar tal-prodotti alimentari jew dawk marbutin mal-ambjent, l-indikazzjonijiet dwar l-użu tal-mediċini, u l-obbligi dwar l-informazzjoni dwar l-ispejjeż tas-servizzi finanzjarji.

(8) IAB Report 2012, IAB Report 2013.

(9) Il-lista kompluta tad-dokumenti ta’ referenza fil-qasam tal-valutazzjoni tal-impatt tinsab fuq is-sit tal-Kummissjoni (bl-Ingliż): Commission Impact Assessment Guidelines (January 2009) Guidelines; Annexes 1 – 13; dokumenti oħra ta’ referenza tad-DĠs Operational Guidelines to Assess Impacts on Micro-Enterprises (Segretarjat Ġenerali + DĠ Intrapriża u Industrija); Operational Guidance for Assessing Impacts on Sectoral Competitiveness within the Commission Impact Assessment System – A “Competitiveness Proofing” Toolkit for use in Impact Assessments; Operational Guidance on taking account of Fundamental Rights in Commission Impact Assessments; Assessing Social Impacts; Assessing Territorial Impacts: Operational guidance on how to assess regional and local impacts within the Commission Impact Assessment System.

(10) http://ec.europa.eu/eu_law/docs/docs_infringements/annual_report_30/com_2013_726_fr.pdf